पटना/ दरभंगा। दरभंगा स कथित तौर पर इंडियन मुजाहिदीन क आतंकी बता एकटा युवक क गिरफ्तारी पर मुख्यमंत्री नीतीश कुमार तमसाह गेलथि अछि। नीतीश कए एहि संबंध मे जखन सूचना भेटल त ओ बिहार क डीजीपी कए तलब केलथि आ हुनका तत्काल कर्नाटक क डीजीपी स गप करबा लेल कहलथि। बिहार पुलिस एकरा लेल औपचारिक तौर पर विरोध दर्ज सेहो करेबाक तैयारी क रहल अछि। पूरा मामला कए अति गंभीर कहैत मुख्यमंत्री नीतीश कुमार बिहार पुलिस स एहि पर रिपोर्ट तलब केलथि अछि। नीतीश कहला जे एनसीटीसी क बैसार मे सेहो ओ इ मसला उठेने छलाह तखन अगर इ भेल त इ बिल्कुल भी न्यायसंगत नहि कहल जा सकैत अछि। बिहार सरकार स बिना पूछने दरभंगा स युवक क गिरफ्तारी अनुचित अछि। नीतीश कहला जे ओ गृह मंत्रालय कए सेहो एहि पर रिपोर्ट पठौताह। ज्ञात हुए जे बेंगलुरु पुलिस इंडियन मुजाहिदीन क दूटा आतंकी कए गिरफ्तार करबाक दावा क रहल अछि। बेंगलुरु पुलिस क अनुसार इंडियन मुजाहिद्दीन क ऑपरेटिव मोहम्मद कफील अख्तर 6 मई कए दरभंगा स, जखन कि लश्कर क ऑपरेटिव सयैद अब्दुल रहमान 7 मई कए कर्नाटक क चामराज स गिरफ्तार कैल गेल अछि। हिनका दूनू पर चिन्नास्वामी स्टेडियम मे 2009 मे भेल एकटा छोट सन धमाका करबाक आरोप अछि। बेंगलुरु पुलिस क अनुसार एहि मे कफील क भूमिका अहम रहल छल। पुलिस दूनू स पूछताछ क रहल अछि। बेंगलुरु पुलिस क ज्वाइंट सीपी बी. दयानंद क कहब अछि जे मोहम्मद कफील कए बेंगलुरु आनल जा रहल अछि।
 दोसर दिस, दरभंगा क केवटी थाना क्षेत्र क बाढ़-समैला गाम मे लोक क आक्रोश देखल जा रहल अछि। आतंकी बता जेकरा कर्नाटक पुलिस उठा ल गेल ओ दरभंगा क एकटा स्कूल मे शिक्षक क रूप मे कार्यरत अछि। सादा वर्दी मे आयल कर्णाटक पुलिस क 12 सदस्यीय टीम 6 मई कए भोर कफील कए घर स उठा ल गेल। कफील क पिता अब्दुल सलाम क कहब अछि जे हुनकर बेटा कहियो बेंगलुरु नहि गेल अछि। कफील क माई नोरायल आंखि स बस एतबा कहैत अछि जे ओकर बेटा निर्दोष अछि। एक दिस एहि गिरफ़्तारी क बाद गाम मे खौफ क माहौल अछि त दोसर दिस आक्रोश सेहो बढल जा रहल अछि। एहि मामला मे सबस निकम्मा देखा रहल अछि दरभंगा क पुलिस। दरभंगा पुलिस क क्षेत्राधिकार स आन राज्यक पुलिस एकटा युवक कए गिरफ़्तार क ल कए चल गेल, मुदा ओकरा खबरि तक नहि लागल। दरभंगा पुलिस क एहि लापरवाही पर पुलिस मुख्यालय सेहो सख्त भेल अछि आ एसएसपी स मामला क पूरा रिपोर्ट तलब कैल गेल अछि। ओना एसएसपी क कहब अछि जे दरभंगा पुलिस कए एहि गिरफ़्तारी क जानकारी नहि देल गेल छल। सवाल उठैत अछि जे पिछला किछु मास मे विभिन्न राज्यक पुलिस अबैत अछि आ बिना कोनो नियम कानून कए दरभंगाक युवक कए उठा ल जाइत अछि आ दरभंगा पुलिस मुंह देखैत रहि जाइत अछि। एहि गिरफ़्तारी क बाद उम्मीद कैल जाए जे दरभंगा पुलिस अपन निकम्मापन कए छोडि अपन सीमा मे आन पुलिसक कार्रवाई रोकबा लेल सजग रहत। 